ประมวลข่าวทั่วไทยประจำวันที่  23  กรกฎาคม 2561
ประมวลข่าวทั่วไทยประจำวันที่  23  กรกฎาคม 2561  
  การเมือง/มั่นคง 
 นายกรัฐมนตรี ตรวจเยี่ยมศูนย์เรียนรู้ผักอินทรีย์ เมืองธรรมเกษตร ไร่ภูตะวัน ออร์แกนิคฟาร์ม จังหวัดอำนาจเจริญ รับฟังข้อมูลพัฒนาภาคการเกษตร   
 พลเอก ประยุทธ์ จันทร์โอชา นายกรัฐมนตรีพร้อมคณะ อาทิ นายสมคิด จาตุศรีพิทักษ์ รองนายกรัฐมนตรี พลเอก ฉัตรชัย สาริกัลยะ รองนายกรัฐมนตรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย เยี่ยมชมการดำเนินงานของศูนย์เรียนรู้ผักอินทรีย์ เมืองธรรมเกษตร ไร่ภูตะวัน ออร์แกนิคฟาร์ม บ้านหนองเม็ก ตำบลคึมใหญ่ อำเภอเมือง จังหวัดอำนาจเจริญ ต้นแบบหมู่บ้านผักอินทรีย์ของจังหวัด ส่งเสริมให้เกษตรกรในชุมชนหันมาปลูกผักอินทรีย์และรวบรวมผลผลิตจากสมาชิกส่งขายตลาด "ใช้แนวทาง “การตลาดนำการผลิต” ด้วยการทำแปลงปลูกผักเชิงพาณิชย์ วางแผนการผลิตอย่างเป็นระบบ ให้มีผลผลิตป้อนเข้าสู่ตลาดได้ตลอดทั้งปี โดยนายกรัฐมนตรีกล่าวว่า การลงพื้นที่วันนี้เพื่อติดตามการดำเนินงานตามนโยบายด้านต่างๆ เพื่อยกระดับคุณภาพชีวิตของประชาชน และจะได้รับฟังปัญหาอุปสรรคต่างๆ ในระดับพื้นที่เพื่อหาแนวทางแก้ปัญหาสร้างการพัฒนาให้รวดเร็วที่สุด หรือเริ่มต้นการแก้ปัญหาที่สำคัญและต้องใช้เวลา เช่น ปัญหาที่ดินทำกิน หนี้สิน และสร้างรายได้ที่ยั่งยืนให้กับประชาชน ขณะที่ด้านการเกษตรขอให้เกษตรกรหาความรู้เพิ่มเติม นำเทคโนโลยีใช้ทำการเกษตรรูปแบบใหม่ เข้าใจความต้องการของตลาด มีการรวมกลุ่ม สร้างรายได้ที่ยั่งยืน
 นายกรัฐมนตรี กล่าวด้วยว่า วันนี้ต้องปรับปรุงประสิทธิภาพการทำงานของท้องถิ่นที่ถือว่าใกล้ชิดกับประชาชนมากที่สุด ให้สามารถแก้ปัญหาใช้ประโยชน์สูงสุดไม่มีการทุจริต นายรัฐมนตรีย้ำปัญหาหนี้สิน ว่าจะต้องคิดดอกเบี้ยอย่างเป็นธรรมไม่เอารัดเอาเปรียบคนไทยด้วยกัน 
  นายกรัฐมนตรี แนะเพื่อความยั่งยืนการใช้สมุนไพรต้องปลูกทดแทนและขอให้ควบคุมการผลิตให้มีคุณภาพได้มาตรฐาน  
 พลเอก ประยุทธ์ จันทร์โอชา นายกรัฐมนตรี เยี่ยมชมการดำเนินงานของศูนย์แพทย์แผนไทยพนา และรับฟังบรรยายสรุปเรื่อง โครงการเมืองสมุนไพรอำนาจเจริญ ชมการดำเนินการการสร้างเครือข่ายผู้เพาะปลูกสมุนไพรในชุมชน การผลิตผลิตภัณฑ์จากสมุนไพรหมอพื้นบ้าน (ภูมิปัญญาพื้นบ้าน) และการส่งเสริมการใช้สมุนไพรในการดูแลรักษาสุขภาพของประชาชน รวมถึงชมการสาธิตการนวดไทยและการดำเนินงานของคลินิกบริการศูนย์แพทย์แผนไทยพนา
 นายกรัฐมนตรี กล่าวระหว่างเยี่ยมชมว่า เพื่อให้เกิดความยั่งยืนในการใช้สมุนไพรตามธรรมชาติ เมื่อเก็บสมุนไพรมาแปรรูปแล้ว ต้องปลูกทดแทน เพื่อให้เกิดความยั่งยืนและเป็นประโยชน์ต่อการใช้สมุนไพร พร้อมกับให้ควบคุมการผลิตให้มีคุณภาพให้ได้มาตรฐาน แบ่งประเภทของสมุนไพรให้ชัดเจน นำมาเพิ่มคุณค่าสร้างประโยชน์ต่อร่างกายให้สุขภาพดี ลดภาระงบประมาณของประเทศในการดูแลด้านสาธารณสุข พร้อมกล่าวเป็นกำลังใจว่าอะไรที่ทำแล้วดีมีประโยชน์ขอให้ขยายผลทำต่อไป ที่สำคัญต้องมีความเอื้อเฟื้อเผื่อแผ่ ไม่ว่าจะทำอะไรก็ตามขอให้ยึดการตลาดนำการผลิต 
  นายกรัฐมนตรี เยี่ยมชมการปลูกป่าในเมือง เน้นย้ำการพัฒนาต้องสมดุลควบคู่อนุรักษ์ทรัพยากรธรรมชาติอย่างยั่งยืน  
 พลเอก ประยุทธ์ จันทร์โอชา นายกรัฐมนตรี พร้อมคณะ เยี่ยมชมการปลูกป่าในเมือง ณ สวนพฤกษศาสตร์ดงฟ้าห่วน ตำบลขามใหญ่ อำเภอเมือง จังหวัดอุบลราชธานี รับการตรวจแถวของพนักงานพิทักษ์ป่าและเจ้าหน้าที่สวนพฤกษศาสตร์ดงฟ้าห่วน จากนั้นนายกรัฐมนตรีได้ปลูกต้นรวงผึ้ง ณ บริเวณด้านหน้าอาคารอเนกประสงค์ พร้อมรับฟังการขับร้องเพลงป่าในเมืองจากนักเรียนโรงเรียนนารีนุกูล และพบปะกลุ่มลูกเสือ - เนตรนารีจากโรงเรียนเทศบาล 3 (สามัคคีวิทยาคาร) ซึ่งเป็นตัวอย่างกลุ่มเยาวชนที่ใช้ประโยชน์จากพื้นที่ป่าในเมืองเป็นแหล่งเรียนรู้โดยตรง พร้อมกันนี้นายกรัฐมนตรีได้พบปะทีมนักปั่นจักรยาน ทีมเด็กพิเศษในโครงการอาซาบำบัด คณะผู้ออกกำลังกาย นักท่องเที่ยวและผู้เข้าใช้บริการป่าในเมืองดงฟ้าห่วน พร้อมเยี่ยมชมผลิตผลพืชอาหารจากชุมชนและหมู่บ้านโดยรอบป่าด้วย
 นายกรัฐมนตรี กล่าวว่า วันนี้เป็นประวัติศาสตร์ร่วมกันของทุกคนในการสร้างและอนุรักษ์ผืนป่าไว้เป็นมรดกให้ลูกหลานในวันข้างหน้า ขอให้ทุกคนช่วยกันเริ่มตั้งแต่วันนี้ตามแนวทางศาสตร์พระราชา พร้อมเน้นย้ำว่า ป่าคือชีวิต เป็นสิ่งสำคัญที่ทุกคนต้องร่วมมือร่วมใจกัน มีน้ำใจ มีความรับผิดชอบ มีจิตสำนึกในการอนุรักษ์ สำหรับรัฐบาลจะดำเนินการสนับสนุนเพื่อการพัฒนาตามความเหมาะสมของบริบทพื้นที่และโครงสร้างของงบประมาณแผ่นดิน 
  โฆษกประจำสำนักนายกรัฐมนตรี เปิดเผย นายกรัฐมนตรีห่วงปัญหาหนี้สินนอกระบบ  
 พลโท สรรเสริญ แก้วกำเนิด โฆษกประจำสำนักนายกรัฐมนตรี เปิดเผยว่าพลเอก ประยุทธ์ จันทร์โอชา นายกรัฐมนตรี มีความห่วงใยประชาชนโดยเฉพาะพี่น้องเกษตรกรเกี่ยวกับปัญหาหนี้นอกระบบ จึงได้มอบหมายให้เจ้าหน้าที่ทหารในพื้นที่เข้ามาประสานการทำงานกับเจ้าหน้าที่ของทางจังหวัดในการร่วมแก้ไขปัญหา โดยประชาชนที่มีหนี้นอกระบบ สามารถแจ้งข้อมูลและรายละเอียดทั้งหมด กับทางธนาคารเพื่อการเกษตรและสหกรณ์การเกษตร หรือ ธ.ก.ส. และธนาคารออมสิน จากนั้นเจ้าหน้าที่ทหารจะเชิญทั้งเจ้าหนี้และลูกหนี้เข้ามาพูดคุยกัน เพื่อให้ได้แนวทางแก้ปัญหาในแต่ละกรณี โดยเฉพาะการเก็บอัตราดอกเบี้ยที่เป็นไปตามที่กฎหมายกำหนด และต้องทำให้ลูกหนี้มีโอกาสในการชำระหนี้ที่สามารถลดต้นลดดอกได้ นำไปสู่การปลดหนี้ได้ในที่สุด
 พลโท สรรเสริญ กล่าวด้วยว่าขอให้ประชาชนได้จดบันทึกรายละเอียดเกี่ยวกับหนี้ทั้งหมดไว้ และต้องแจ้งข้อมูลทั้งหมดกับเจ้าหน้าที่เพื่อที่จะแก้ปัญหาได้อย่างตรงจุด ทั้งนี้หากแจ้งไปที่ ธ.ก.ส.หรือธนาคารออมสินแล้วแต่คิดว่ายังต้องการความช่วยเหลือเพิ่มเติมก็สามารถเข้าไปแจ้งข้อมูลที่ศูนย์ดำรงธรรมทุกจังหวัดได้ 
  รองนายกรัฐมนตรีและรัฐมนตรีว่าการกระทรวงกลาโหม ลงพื้นที่ภาคอีสานตอนล่าง สั่งเกาะติดปราบยาเสพติดและผู้มีอิทธิพล  
พลโท คงชีพ ตันตระวาณิชย์ โฆษกกระทรวงกลาโหม เปิดเผย พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม พร้อมคณะ ตรวจราชการและมอบนโยบายการปฏิบัติงานให้กับส่วนราชการต่างๆ ณ ศาลากลางจังหวัดอุบลราชธานี ซึ่งภาพรวมพื้นที่ของภาคอีสานตอนล่าง เป็นประตูสู่การค้าและการลงทุนที่สำคัญติดชายแดน 2 ประเทศ คือ กัมพูชาและ สปป.ลาว ซึ่งต้องให้ความสำคัญในการบริหารจัดการระบบงานความมั่นคงและระบบเศรษฐกิจผ่านแดน ทั้งสินค้า แรงงานต่างด้าว รวมทั้งเป็นช่องทางนำเข้าและลำเลียงยาเสพติดที่ต้องเฝ้าระวัง
 พลเอก ประวิตร กล่าวชื่นชมและเป็นกำลังใจ ให้กับทุกส่วนราชการในการปฏิบัติงานที่ผ่านมา พร้อมทั้งได้กำชับขอให้ฝ่ายปกครอง ทหารและตำรวจในทุกอำเภอและจังหวัด ยึดมั่นเทิดทูนสถาบันพระมหากษัตริย์และร่วมกันขับเคลื่อนเดินหน้าแก้ปัญหาความเหลื่อมล้ำและความเป็นธรรมในพื้นที่ ให้ปรากฏผลชัดเจนเป็นที่เชื่อมั่นจากประชาชนมากขึ้น โดยเฉพาะต้องลดปัญหาอาชญกรรมและคงความต่อเนื่องปราบปรามผู้มีอิทธิพลทั้ง 16 ฐานความผิด ในกลุ่มมือปืนรับจ้างและการค้าอาวุธสงคราม ที่เป็นเหตุความรุนแรงในพื้นที่ รวมทั้งกลุ่มอิทธิพลอื่นๆ ที่ยังคงปรากฏการเอารัดเอาเปรียบประชาชน เพื่อให้ทุกคนสามารถใช้สิทธิและมีเสรีภาพอันชอบธรรมสามารถประกอบสัมมาชีพได้อย่างเสมอภาคและปลอดภัย ขณะเดียวกันให้ติดตามปฏิบัติการกวาดล้างยาเสพติดที่ยังคงมีกระจายตัวในชุมชนเมืองและสกัดกั้นในพื้นที่ชายแดนอย่างต่อเนื่อง โดยย้ำต้องไม่มีเจ้าหน้าที่รัฐเข้าไปเกี่ยวข้องและต้องไม่มีใครมีอิทธิพลเหนือเจ้าหน้าที่รัฐ
 สำหรับปัญหาหนี้นอกระบบในแต่ละพื้นที่ ขอให้ถือเป็นหน้าที่ร่วมกันสำรวจและให้ความสำคัญ เร่งขับเคลื่อนแก้ปัญหาทั้งการไกล่เกลี่ยและส่งให้ตำรวจสืบสวนขยายผล ดำเนินคดีกับนายทุนฉ้อโกง ที่เอาเปรียบข่มขู่ประชาชน โดยพยายามช่วยเหลือนำคืนโฉนดที่ดินทำกินกลับมา พร้อมทั้งขอให้มีกลไกติดตามดูแล เสริมความเข้มแข็งและพัฒนาทักษะอาชีพให้เกษตรกรกลับมายืนเข้มแข็งอย่างพอเพียงให้ได้  
 รองนายกรัฐมนตรีและรัฐมนตรีว่าการกระทรวงกลาโหม ย้ำทำงานเชิงรุกยึดประชาชนเป็นศูนย์กลาง   
 พลโท คงชีพ ตันตระวาณิชย์ โฆษกกระทรวงกลาโหม เปิดเผยว่า ช่วงบ่ายวันนี้ 23 ก.ค. 61 พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหมพร้อมคณะ ตรวจเยี่ยมการปฏิบัติงานของ กอ.รมน.จังหวัด รวมทั้งหน่วยทหารพัฒนาภาค 5 และมณฑลทหารบกที่ 22 โดยย้ำส่วนราชการในพื้นที่ให้บูรณาการระบบกล้องวงจรปิดร่วมกันโดย กอ.รมน.เป็นหน่วยงานหลักและขอให้ประสานทำงานร่วมกับกองกำลังป้องกันชายแดนในการสกัดกั้นการลำเลียงยาเสพติดและสินค้าผิดกฎหมาย โดยเฉพาะสินค้าการเกษตรที่ควบคุมและห้ามนำเข้า ซึ่งเป็นส่วนให้ราคาพืชผลการเกษตรตกต่ำ พร้อมทั้งขอให้ร่วมกับฝ่ายปกครอง ดูแลสนับสนุนการแก้ปัญหาปากท้องของประชาชน โดยใช้กลไก “ประชารัฐ” เสริมสร้างความเข้มแข็งของกระบวนการชุมชน พร้อมทั้งขอให้เตรียมความพร้อม ตอบสนองให้การช่วยเหลือและป้องกันภัยพิบัติ โดยเฉพาะอุทกภัยจากมรสุมในพื้นที่ให้ทันต่อเหตุการณ์
 ต่อจากนั้น ตรวจเยี่ยมและให้กำลังใจการปฏิบัติงานของเจ้าหน้าที่ตำรวจ ณ สถานีตำรวจภูธรอำเภอเมืองอุบลราชธานี และสถานีตำรวจภูธรอำเภอวารินชำราบ โดยย้ำการปฏิบัติงานของตำรวจ ขอให้ยึดประชาชนเป็นศูนย์กลางและริเริ่มงานเชิงรุกให้มากขึ้น เพื่อป้องกันและลดปัญหาอาชญากรรม รวมทั้งให้เข้าไปช่วยเหลือดูแลชาวบ้านแก้ปัญหาหนี้นอกระบบและบังคับใช้กฎหมายจริงจังกับนายทุนเถื่อนปล่อยกู้ในพื้นที่ โดยให้ จัดตั้ง “ศูนย์ป้องกันและปราบปรามหนี้นอกระบบ” ระดับภาคและจังหวัด บูรณาการทำงานร่วมกันระหว่าง กอ.รมน.จังหวัด ทหาร ตำรวจ อัยการ ศาลและ ปปง. ให้มีผลในทางปฏิบัติที่เป็นรูปธรรมในทุกพื้นที่ พร้อมทั้ง ผบ.ตร.ช่วยดูแลปรับปรุงสถานีตำรวจทั่วประเทศ รวมทั้งพัฒนาการบริการและระบบอำนวยความยุติธรรมให้กับประชาชนอย่างต่อเนื่อง ทั้งนี้ ขอให้ผู้บังคับบัญชาทุกระดับ กวดขันวินัยกำลังพลอยู่เสมอ โดยไม่ให้มีการเรียกรับส่วย หรือละเลยการปฏิบัติหน้าที่อย่างเด็ดขาด 

เศรษฐกิจ/ท่องเที่ยว
  ททท. รณรงค์ปลูกจิตสำนึกกระตุ้นนักท่องเที่ยวรับผิดชอบสิ่งแวดล้อม ลดการสร้างขยะในแหล่งท่องเที่ยว เที่ยวไทยเท่ ไม่สร้างขยะ ลดโลกเลอะ  
 นายยุทธศักดิ์ สุภสร ผู้ว่าการการท่องเที่ยวแห่งประเทศไทย (ททท.) เปิดเผยในงานแถลงข่าวโครงการและพิธีลงนามแสดงเจตจำนงในปฏิญญา "เที่ยวไทยเท่ ไม่สร้างขยะ ลดโลกเลอะ" ณ การท่องเที่ยวแห่งประเทศไทย ถนนเพชรบุรีตัดใหม่ กทม. ว่า ปฏิญญา "เที่ยวไทยเท่ ไม่สร้างขยะ ลดโลกเลอะ" เกิดขึ้นภายใต้กลยุทธ์กระตุ้นการท่องเที่ยว ปี 2561 ในการสร้างความร่วมมือระหว่างภาครัฐและเอกชน ตามแนวทางในการส่งเสริมการท่องเที่ยวเพื่อสัมผัสวิถีไทย (Unique Local Experience) สร้างกระแสใส่ใจสิ่งแวดล้อมโดยร่วมกันรณรงค์ปลูกจิตสำนึกและกระตุ้นให้นักท่องเที่ยวร่วมกันรับผิดชอบต่อสิ่งแวดล้อม ลดการสร้างขยะในแหล่งท่องเที่ยว โดยหน่วยงานต่างๆ จะร่วมกันดำเนินงานในลักษณะของคณะกรรมการขับเคลื่อนกลยุทธ์กับ ททท. สร้างสรรค์กิจกรรมในโครงการเที่ยวไทยเท่ ไม่สร้างขยะ ลดโลกเลอะ ที่ตั้งเป้าลดการใช้พลาสติกในอุตสาหกรรมการท่องเที่ยวให้ลดลงร้อยละ 50 ภายในปี 2563
 ผู้ว่าการการท่องเที่ยวแห่งประเทศไทย (ททท.) ยังกล่าวอีกว่า ททท.ยังเตรียมที่จะใช้วันที่ 1 ต.ค. 2561 ซึ่งเป็นดีเดย์วันเริ่มต้นช่วงฤดูกาลการท่องเที่ยว หรือไฮซีซัน ในการรณรงค์กำจัดขยะบนชายหาดทุกแห่งทั่วประเทศพร้อมๆ กัน เพื่อแสดงถึงเจตนารมย์มุ่งมั่นตั้งใจขจัดขยะให้หมดไปด้วย 
  เศษอิเล็กทรอนิกส์ 85 ตู้ และเศษพลาสติก 2,100 ตู้ อยู่ภายใต้อารักขาของศุลกากร  
 นายชัยยุทธ คำคุณ ที่ปรึกษาด้านพัฒนาระบบควบคุมทางศุลกากร กล่าวถึงสถานการณ์นำเข้าเศษอิเล็กทรอนิกส์และเศษพลาสติก ว่านับตั้งแต่วันที่ 1 มกราคมถึง 31 พฤษภาคม 2561 มีปริมาณการนำเข้าเศษพลาสติกกว่า 310,000 ตัน (313,895 ตัน) ขณะที่เศษอิเล็กทรอนิกส์ราว 8,000 ตัน (8,634 ตัน) ซึ่งในจำนวนการนำเข้าสินค้าทั้ง 2 ประเภท อยู่ภายใต้อารักขาของศุลกากร เป็นเศษอิเล็กทรอนิกส์ 85 ตู้ และเศษพลาสติก 2,100 ตู้ มีบางส่วนที่ยังไม่ได้ยื่นใบขนส่งสินค้าและอยู่ในสถานะนำเข้า 30 วัน ซึ่งอยู่ระหว่างแจ้งเอเย่นต์เรือให้รับทราบ 675 ตู้ และอีก 600 ตู้เป็นของตกค้าง ที่ทางกรมศุลกากรจะดำเนินการผลักสินค้ากลับ โดยช่วงที่ผ่านมาได้มีการตรวจจับและดำเนินการกับเศษพลาสติกและเศษอิเล็กทรอนิกส์นั้น กรมศุลกากรได้ร่วมมือกับกรมโรงงานอุตสาหกรรม ในการสกัดกั้นไม่ให้มีการนำเข้าไทย ซึ่งตามกฎหมาย ได้มีการกำหนดไว้ว่า เศษพลาสติกที่นำเข้าต้องมีความยาวไม่เกิน 2 เซนติเมตร แต่ถ้าเกินจากนี้จะต้องมีใบอนุญาตตามประกาศ 2 ฉบับ ได้แก่ ประกาศของทางกระทรวงอุตสาหกรรมและประกาศของกรมโรงงาน ที่มีการกำหนดหลักเกณฑ์เงื่อนไขไว้ และกำหนดไว้ว่าต้องไม่มีการบดหรือตัด เพื่อที่สามารถนำไปใช้เป็นวัตุดิบในการแปรรูปได้ทันทีที่โรงงานอุตสาหกรรม โดยที่ไม่ต้องทำความสะอาด ส่วนขั้นตอนการตรวจสอบ กรมศุลกากรจะตรวจสอบสภาพสินค้า ณ ขณะนำเข้าเท่านั้น เมื่อตรวจพบสินค้าที่ไม่เป็นไปตามเกณฑ์ แต่มีใบอนุญาตจากประกาศ 2 ฉบับ ก็ถือว่าไม่มีความผิด 
 นายปรีชา เกิดศรีพันธุ์ ผู้อำนวยการสำนักบริหารกลาง ในฐานะรองโฆษกกรมศุลกากร กล่าวว่า ตามที่ในโลกโซเชียลมีเดียมีการโฆษณาขายสินค้าแบรนด์เนมและแอบอ้างด้วยการนำภาพของผู้บริหารกรมศุลกากร มาใช้เพื่อการโฆษณาสินค้าเพื่อให้เกิดความน่าเชื่อถือ ในการแอบอ้างขายสินค้าแบรนด์เนมให้กับประชาชน ซึ่งทางหน่วยงานกำลังรวบรวมเพจต่างๆ ที่อยู่บน social media เพื่อดำเนินการตามกฎหมาย จำนวนเกือบกว่า 100 ราย ซึ่งมีทั้งชาวไทยและชาวต่างชาติ 
  8 ปี ETDA Future Economy and internet Governance : Big Change to Big Chance มุ่งนำเทคโนโลยีดิจิทัลพัฒนาเศรษฐกิจและสังคมของประเทศ  
 พลอากาศเอก ประจิน จั่นตอง รองนายกรัฐมนตรี เปิดงาน 8 ปี ETDA Future Economy and internet Governance: Big Change to Big Chance จัดโดยสำนักงานพัฒนาธุรกรรมทางอิเล็กทรอนิกส์(องค์การมหาชน) ETDA กระทรวงดิจิทัลเพื่อเศรษฐกิจและสังคม(DE) ณ พารากอนฮอลล์ สยามพารากอน โดยรองนายกรัฐมนตรี กล่าวว่า การจัดงานในครั้งนี้จะทำให้ผู้เข้าร่วมงานมองเห็นการเปลี่ยนแปลงประเทศสู่ดิจิทัลอีโคโนมีด้วยการนำเทคโนโลยีดิจิทัลเข้ามามีบทบาทในการขับเคลื่อนประเทศในทุกมิติเพื่อลดความเหลื่อมล้ำสร้างโอกาสและส่งเสริมเศรษฐกิจฐานรากของประเทศให้มีความเข้มแข็งและเชื่อมโยงประเทศสู่เวทีโลก ตลอดจนเป็นจุดเริ่มต้นของการเรียนรู้ของคนไทย ทั้งนี้เทคโนโลยีดิจิทัล จะเข้ามามีบทบาทสำคัญ การเปลี่ยนแปลงโครงสร้างรูปแบบกิจกรรมทางเศรษฐกิจ กระบวนการผลิต การค้า การบริการ และกระบวนการทางสังคมอื่นๆ ซึ่งสอดคล้องกับแนวทางการขับเคลื่อนประเทศตามนโยบายไทยแลนด์ 4.0 เพื่อขับเคลื่อนเศรษฐกิจและสังคมไทยสู่ความมั่นคง มั่งคั่ง ยั่งยืน 
 โดยงาน Future Economy and internet Governance: Big Change to Big Chance จัดขึ้นระหว่างวันที่ 23-25 กรกฎาคม 2561 กิจกรรมภายในงานมีการออกร้านจากภาคธุรกิจดิจิทัลชั้นนำของประเทศ พร้อมการเสวนาเจาะลึก 30 หัวข้อดิจิทัลจากผู้เชี่ยวชาญภาคเอกชนและรัฐ  

สังคม
  กระทรวงวัฒนธรรมร่วมองค์กรเครือข่ายทางพระพุทธศาสนาจัดพิธีหล่อเทียนพรรษา 10 ต้น ถวายพระอารามหลวง  
 นางฉวีรัตน์ เกษตรสุนทร ผู้ช่วยรัฐมนตรีประจำกระทรวงวัฒนธรรม เป็นประธานในพิธีเจริญพระพุทธมนต์และหล่อเทียนพรรษา งานสัปดาห์ส่งเสริมพระพุทธศาสนา เนื่องในเทศกาลอาสาฬหบูชาและเข้าพรรษา ประจำปี 2561 เพื่อถวายเป็นพุทธบูชาและถวายเป็นพระราชกุศลแด่สมเด็จพระเจ้าอยู่หัว เนื่องในโอกาสวันเฉลิมพระชนมพรรษา 28 กรกฎาคม 2561 ณ มณฑลพิธีท้องสนามหลวง
ผู้ช่วยรัฐมนตรีประจำกระทรวงวัฒนธรรม กล่าวว่า กรมการศาสนาร่วมกับภาคคณะสงฆ์ องค์กรเครือข่ายทางพระพุทธศาสนา จัดพิธีเจริญพระพุทธมนต์หล่อเทียนพรรษา 10 ต้น เพื่อนำไปถวายยังพระอารามหลวง 10 วัด อาทิ วัดราชบพิธสถิตมหาสีมาราม วัดมหาธาตุยุวราชรังสฤษฎิ์  วัดพระเชตุพนวิมลมังคลาราม วัดราชประดิษฐสถิตมหาสีมาราม เพื่อสืบทอดรักษาประเพณีอันดีงามและสืบทอดพระพุทธศาสนา และจะจัดพิธีปล่อยขบวนนำเทียนพรรษาดังกล่าวไปถวายยังพระอารามหลวงวันที่ 25 กรกฎาคม ในเวลา 08.00 น.
โดยพิธีหล่อเทียนพรรษาครั้งนี้จัดขึ้นตามแบบโบราณเพื่อสืบทอดประเพณีที่ดีงาม พร้อมเชิญชวนพุทธศาสนิกชนร่วมสักการะและเวียนเทียนพระบรมสารีริกธาตุที่อัญเชิญมาจากวัดพระศรีรัตนศาสดาราม และพิพิธภัณฑสถานแห่งชาติ จังหวัดราชบุรี เชียงใหม่ สุโขทัย และพระนครศรีอยุธยา และเข้าวัด ปฎิบัติธรรม ทำความดีถวายเป็นพุทธบูชา และถวายเป็นพระราชกุศล
สำหรับบรรยากาศที่บริเวณท้องสนามหลวงได้มีพุทธศาสนิกชน นักเรียนนักศึกษาจากสถาบันต่างๆ ตลอดจนนักท่องเที่ยวเดินทางมาสักการะพระบรมสารีริกธาตุ  เวียนเทียน และร่วมกิจกรรมส่งเสริมพระพุทธศาสนาที่วัดและองค์กรเครือข่ายร่วมกันจัดขึ้น ตลอดจนนิทรรศการภาพกิจกรรมจิตอาสา “เราทำความดี ด้วยหัวใจ”เป็นจำนวนมาก ทั้งนี้ประชาชนยังสามารถเดินทางมาร่วมกิจกรรมได้จนถึงวันที่ 28 กรกฎาคม ตั้งแต่เวลา 08.00 น. - 21.00 น.  
 รมว.พม. ลงพื้นที่จังหวัดศรีสะเกษและจังหวัดอุบลราชธานี ลดความเหลื่อมล้ำของสังคมและการสร้างโอกาสการเข้าถึงบริการของรัฐ    
 พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ พร้อมคณะผู้บริหาร ลงพื้นที่จังหวัดศรีสะเกษ ณ ศูนย์พัฒนาครอบครัวในชุมชน อำเภอกันทรารมย์ จังหวัดศรีสะเกษ ซึ่งศูนย์ดังกล่าวได้มีการดูแลจากพัฒนาสังคมและความมั่นคงของมนุษย์จังหวัด และดำเนินงานโดยชาวบ้านในชุมชน โดยที่ผ่านมามีโครงการสำคัญ คือ การลดปัญหาการตั้งครรภ์ไม่พร้อมในวัยรุ่นแบบบูรณาการ โดยร่วมกับมหาวิทยาลัยราชภัฎศรีสะเกษ ด้วยการใช้กลไกความร่วมมือจากชุมชนบ้านละทายกับหน่วยงานที่เกี่ยวข้อง เพื่อเสริมสร้างภูมิคุ้มกันการตั้งครรภ์ไม่พร้อม
 รัฐมนตรีว่าการกระทรวงการพัฒนาสังคมและความมั่นคงของมนุษย์ ได้มีการพบปะประชาชนกลุ่มเป้าหมายของกระทรวง พม. จำนวน 500 คน ประกอบด้วย เด็ก เยาวชน สตรี ผู้สูงอายุ คนพิการ และผู้ด้อยโอกาสในสังคม พร้อมทั้งมอบรถโยกให้คนพิการ จำนวน 5 ราย ป้ายบ้านแก่ผู้ด้อยโอกาสตามโครงการยกระดับคุณภาพชีวิตคนอีสาน ศตวรรษที่ 21 จำนวน 1 ราย มอบป้าย ซ่อมบ้านผู้พิการ จำนวน 1 ราย มอบป้ายการจัดตั้งศูนย์ประสานงานอาสาสมัครการพัฒนาสังคมและความมั่นคงของมนุษย์ (อพม.) อำเภอกันทรารมย์ ศรีสะเกษ จำนวน 1 ป้าย และเยี่ยมชมนิทรรศการ ผลิตภัณฑ์สินค้าจากหน่วยงานและภาคีเครือข่ายในพื้นที่
นอกจากนี้ช่วงบ่ายรัฐมนตรีว่าการกระทรวงการพัฒนาสังคมและความมั่นคงของมนุษย์ ลงพื้นที่ศูนย์เรียนรู้การพัฒนาสตรีและครอบครัว ภาคตะวันออกเฉียงเหนือ จังหวัดศรีสะเกษ และศูนย์พัฒนาศักยภาพและอาชีพคนพิการบ้านทองพูนเผ่าพนัส จังหวัดอุบลราชธานี โดยมีการตรวจเยี่ยมพบปะประชาชนตามกลุ่มเป้าหมายกระทรวง พม.พร้อมรับฟังรายงานสถานการณ์ทางสังคมและติดตามผลการดำเนินงาน และมอบแนวทางการขับเคลื่อนงานในพื้นที่อย่างบูรณาการให้กับทีม พม. (One Home) ต่อไป 
   รมว.แรงงาน ลงพื้นที่จังหวัดยโสธรและจังหวัดอุบลราชธานี ติดตามความคืบหน้าโครงการเพิ่มศักยภาพผู้มีรายได้น้อยที่ลงทะเบียนสวัสดิการแห่งรัฐ  
 พล.ต.อ.อดุลย์ แสงสิงแก้ว รัฐมนตรีว่าการกระทรวงแรงงาน กล่าวภายหลังลงพื้นที่จังหวัดยโสธรตรวจติดตามความคืบหน้าโครงการเพิ่มศักยภาพผู้มีรายได้น้อยที่ลงทะเบียนสวัสดิการแห่งรัฐ เพื่อสร้างงาน สร้างอาชีพ เพิ่มรายได้และความมั่นคงในชีวิต ณ ที่ว่าการอำเภอคำเขื่อนแก้ว จังหวัดยโสธร ก่อนเข้าร่วมการประชุมคณะรัฐมนตรีนอกสถานที่อย่างเป็นทางการที่จังหวัดอุบลราชธานี ระหว่างวันที่ 23-24 กรกฎาคมนี้ ว่า จังหวัดยโสธร มีผู้ถือบัตรสวัสดิการแห่งรัฐที่มีความประสงค์เข้ารับการพัฒนาฝีมือกับกระทรวงแรงงาน จำนวนกว่า 5,500 คน แยกเป็นผู้ที่ต้องการฝึกอาชีพจำนวนกว่า 5,100 คน เข้ารับการฝึกแล้วกว่า 2,000 คน ในจำนวนนี้แยกเป็นผู้ที่ผ่านฝึกอาชีพช่างเอนกประสงค์ (ช่างชุมชน) จำนวนกว่า 280 คน คงเหลือเพียงประมาณ 380 คน ส่วนผู้ที่ต้องการฝึกทักษะเพิ่มเติมหรืออาชีพเสริมเข้ารับการฝึกแล้ว 1,700 คน คงเหลือประมาณ 3,000 คน นอกจากนี้ ยังมีผู้ที่ต้องทำงานแบบมีนายจ้างทั้งในและต่างประเทศ และผู้ที่ต้องการรับงานไปทำที่บ้านด้วย ซึ่งการลงพื้นที่ในครั้งนี้ เพื่อมาติดตามความคืบหน้าในการขับเคลื่อนการพัฒนาทักษะอาชีพให้กับผู้มีรายได้น้อย และรับทราบความต้องการของประชาชนในพื้นที่จังหวัดยโสธร ซึ่งจะเป็นประโยชน์ต่อการขับเคลื่อนการปฏิบัติงานของเจ้าหน้าที่ให้มีประสิทธิภาพและเกิดผลสัมฤทธิ์แก่ผู้ทีรายได้น้อยอย่างแท้จริง
 นางทองดี ลิ่มสกุล อายุ 73 ปี ฝึกอาชีพเสริมสาขาทำอาหารไทย กล่าวว่า วันนี้ 23 ก.ค.61 มาเป็นวันที่ 2 แล้วจากทั้งหมด 3 วัน ได้ฝึกเกี่ยวกับทำอาหารไทย ซึ่งปกติทำแต่อาหารพื้นบ้าน การฝึกแบบนี้เป็นโครงการที่ดีมากช่วยเหลือผู้มีรายได้น้อยและยังได้ความรู้ด้วย ซึ่งสามีก็ได้มาฝึกอาชีพเช่นกันเลือกฝึกทำเก้าอี้ จึงอยากเชิญชวนผู้มีรายได้น้อยที่มีบัตรสวัสดิการแห่งรัฐ มาฝึกเพราะจะได้รับเงินเพิ่มในบัตรฯเป็น 500 บาท ถ้าไม่มาเงินก็จะถูกตัด รวมทั้งได้เงินค่าเดินทาง ค่าอาหาร วันละ 180 บาท จากการฝึกด้วย 
 ขณะเดียวกัน น.ส.วราพัณณ์ เศรษฐาอมรรัชต์ อายุ 41 ปี ฝึกอาชีพเสริมสาขาจักสานมวยนิ่งข้าวเหนียว กล่าวว่า ฝึกมาได้ 2 วันจากทั้งหมด 5 วัน ไม่มีความรู้ด้านจักสานมาก่อนแต่พอได้ทำก็ไม่ยาก ซึ่งไม่ได้เตรียมอะไรมาฝึกเจ้าหน้าที่มีอุปกรณ์ให้ทั้งหมด และแม้ว่าจะอยู่ในช่วงทำนา แต่ก็อยากมาฝึกอาชีพ อยากได้ความรู้ คิดว่าถ้าฝึกเสร็จแล้ว จะนำไปทำในช่วงว่างจากการทำการเกษตรเพื่อนำไปขายตามตลาดนัด หรือใส่ซาเล้งไปขายตามหมู่บ้าน
 รัฐมนตรีว่าการกระทรวงแรงงาน ยังได้มอบเครื่องมือช่างมูลค่า 3,000 บาทต่อชุด ให้แก่ผู้เข้ารับการฝึกอบรมและผ่านการฝึกอบรมหลักสูตรฝึกอาชีพเร่งด่วนช่างเอนกประสงค์ (ช่างชุมชน) รุ่นที่ 13 จำนวน 26 คน รวมทั้งมอบเครื่องหมายมาตรฐานฝีมือแรงงานให้กับห้างหุ้นส่วนจำกัด ธีธัชการเกษตร ซึ่งเป็นสถานประกอบการที่มีแรงงานที่ได้มาตรฐานในสายการผลิตและบริการ ทำให้ผู้บริโภคมั่นใจได้ว่าสินค้าและบริการจากสถานประกอบการดังกล่าว เป็นสินค้าที่มีคุณภาพ ได้มาตรฐานและมีความปลอดภัยต่อผู้บริโภค จากนั้นในช่วงบ่ายวันนี้ จะเดินทางไปเป็นประธานในพิธีเปิดการฝึกอบรมหลักสูตรยกระดับฝีมือสาขา“ช่างซ่อมตัวถังและพ่นสีรถยนต์” ณ สถาบันพัฒนาฝีมือแรงงาน 7 อุบลราชธานี